《送修书记游天台》
宋代·李鼐

尘事日败人，筋力随以劳。三年梁溪上，俯仰如桔槔。

穷巷躬水菽，杜门匪禅逃。修公岩壑人，臭味合我曹。

閒从茗碗集，有往不待招。清芬落净几，宴坐挥霜毫。

脱略畦畛外，寂寞期久要。春风草离离，飞花照方袍。

朝来遽别我，明月挂一瓢。笑指天台云，意气东南高。

去去不可挽，独鹤鸣九皋。会看精进力，觉性一宿超。

全提法王法，众说障奔涛。大千廓沙界，体现无丝毫。

异时药山偈，问道惭非翱。

作者简介：宋宣州宣城人，字仲镇，号懒窝。高宗绍兴初官都昌尉，累迁迪功郎淮西安抚司准备差遣。工词章，与萧之敏唱和。